Juli er for rigtig mange lig med sommerferie og måske også en rejse sydpå, og det var da også noget, der kunne mærkes i Aalborg Lufthavn den seneste måned, som bød på masser af fyldte charterfly.

I juli 2021 var der 88.334 rejsende til og fra Aalborg Lufthavn mod 60.208 rejsende i juni 2021, det svarer til en stigning på 46,7 procent. De seneste måneder har der været tocifrede procentstigninger i antallet af indenrigspassagerer, men i juli skal den primære fremgang findes i udenrigstallene. I juni 2021 var der 5.263 udenrigsrejsende, mens der i juli 2021 var 18.774 - en stor stigning på hele 256,7 procent. – Vi begynder virkelig, at kunne se den store rejselyst, som lever i bedste velgående hos danskerne. Der er stadig et stykke vej endnu, men det er glædeligt, at den internationale trafik er på vej tilbage, hvor hver fjerde passager sidder på et fly til blandt andet Malaga, Amsterdam, Færøerne og London. Samtidig har vi set mange ferierejsende til både København og særligt Bornholm, udtaler Aalborg Lufthavns direktør, Niels Hemmingsen, i en pressemeddelelse. Stor efterspørgsel på charterrejser Der har været meget få tomme sæder, når charterflyene i juli har sat kursen mod blandt andet Mallorca, Rhodos og Kreta. Der har altså været rift om pladserne, og flere rejsebureauer har kunnet melde udsolgt. – Udbuddet af charterrejser fra Aalborg Lufthavn var op til sommerferien påvirket af de noget ustabile rejsevejledninger, som gjorde det meget svært at planlægge. I juli har vi som konsekvens set et niveau, hvor efterspørgslen må siges at have oversteget forventningerne. Nogle har måttet gå forgæves og i stedet booke en rejse senere på året eller til næste sommer, hvor flere rejsebureauer allerede nu har sat rejser til salg, udtaler Aalborg Lufthavns direktør, Niels Hemmingsen, i en pressemeddelelse.